|  |  |  |
| --- | --- | --- |
| ***DIREKCIJA ZA EUROPSKE INTEGRACIJE*** |  | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Sarajevo, 19. 10. 2023. godine

MEDIJIMA

**PRIOPĆENJE ZA MEDIJE**

**Važno je osigurati napredak na razini cijele BiH**

Na sedmom sastanku Pododbora za inovacije, informacijsko društvo i socijalnu politiku između EU i BiH, koji je održan 19. listopada 2023. godine putem videokonferencije, ocijenjeno je kako je ovo dobra prilika da se u vrijeme priprema za objavu Godišnjeg izvješća Europske komisije o BiH razmijene informacije o napretku. Europska komisija istakla je kako je važno osigurati da taj napredak bude na razini cijele BiH. Sastankom su kopredsjedali pomoćnik ministrice u Ministarstvu civilnih poslova BiH Adnan Husić i Mary Teresa Moran iz Europske komisije, a u uvodnom dijelu sastanka sudjelovala je i direktorica Direkcije za europske integracije Elvira Habota. Dva su izaslanstva razgovarala o temama u svezi digitalne tranzicije i razvoja audiovizualne politike, zapošljavanja i socijalne politike te obrazovanja, kulture, istraživanja i inovacija.

Izaslanstvo BiH je informiralo Komisiju da su, sukladno preporukama Komisije, stvorene funkcionalne pretpostavke za rad Tima za odgovor na računarske incidente (CERT) za tijela i institucije BiH. Također, izaslanstvo BiH je istaknulo kako je u finalnoj fazi priprema Politike sektora elektroničkih komunikacija u BiH za razdoblje 2023. - 2027. i Strategije širokopojasnog pristupa u BiH 2023. - 2027. godina, te da je setom pravila i kodeksa, u odgovarajućem obimu, preuzeta Direktiva EU o audiovizualnim medijskim uslugama.

Europska komisija je pozvala vlasti u BiH na usvajanje, među ostalim, zakona o elektroničkim komunikacijama, zakona o elektroničkim medijima i zakona o elektroničkoj identifikaciji i uslugama povjerenja. Potrebno je, također, i uvođenje broja 112 za hitne slučajeve u cijeloj državi te okončanje aktivnosti na digitalizaciji javnih RTV servisa.

Izaslanstvo BiH je informiralo Komisiju da je usvojen Gender akcijski plan BiH za razdoblje 2023. - 2027. godina, kao i o poduzetim aktivnostima na razini entiteta u svezi socijalne politike. Komisija je ocijenila kako je ostvaren određen napredak vezano za jednakost spolova. Pozvala je na usvajanje nove strategije zapošljavanja u FBiH, a potom i na usvajanje cjelodržavne strategije zapošljavanja.

Razmijenjene su informacije o izradi okvira kvalifikacija u BiH, sudjelovanju u međunarodnim studijama, pristupu škola internetu, međuinstitucionalnoj i međusektorskoj suradnji te o sudjelovanju BiH u Kreativnoj Europi.

Izaslanstvo BiH je konstatiralo da se bilježi napredak u procesu akreditacije institucija za visoko obrazovanja te da su, od ukupno 39 visokoškolskih institucija upisanih u Državni registar, sve prošle prvu i drugu akreditaciju, a da se dio njih već priprema za treću. Istaknuto je kao je ubrzan i proces akreditacije studijskih programa, te da su implementirane sve preporuke *TAIEX*-a.

Komisija je pozvala vlasti u BiH da dovrše domaći zakonski i strateški okvir o predškolskom, srednjem stručnom i obrazovanju odraslih, da izrade Akcijski plan za provedbu zajedničkog jezgra nastavnih planova i programa.

Europska komisija je pozdravila sudjelovanje BiH u programu Horizont Europa, a među prioritetima za vlasti u BiH ostaje usvajanje strategije za razvoj znanosti i strategije pametne specijalizacije.

Sastankom Pododbora za inovacije, informacijsko društvo i socijalnu politiku započeo je sedmi ciklus sastanaka zajedničkih tijela EU i BiH, a čiji je zadatak praćenje provedbe SSP-a. Ovaj Pododbor, među ostalim, obuhvata pitanja iz poglavlja *acquisa* 10, 19, 25 i 26. O Pododboru i ostalim zajedničkim tijelima EU i BiH vidi više na web stranici Direkcije <https://www.dei.gov.ba/bs/stabilization-agreement> .

Direkcija za europske integracije